62019TJ0084_RES
Kawżi T-84/19 u T-88/19 sa T-98/19
Cinkciarz.pl sp. z o.o.
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Sentenza tal-Qorti Ġenerali (It-Tmien Awla) tat‑28 ta’ Mejju 2020
“Trade mark tal-Unjoni Ewropea – Proċedimenti ta’ oppożizzjoni – Applikazzjonijiet għal trade marks figurattivi tal-Unjoni Ewropea We IntelliGence the World, currencymachineassistant, robodealer, currencyassistant, tradingcurrencyassistant, CKPL, moneypersonalassistant, moneyassistant, currencypersonalassistant, CNTX Trading, AIdealer u CNTX – Trade marks figurattivi preċedenti tal-Unjoni Ewropea u tar-Renju Unit li jirrappreżentaw żewġ ċrieki mdaħħlin f’xulxin jew żewġ diski fuq xulxin – Sospensjoni tal-proċedimenti – Artikolu 71(1) tar-Regolament Delegat (UE) 2018/625”
Trade mark tal-Unjoni Ewropea – Proċedura għat-tressiq ta’ kawża – Appelli quddiem il-Bordijiet tal-Appell – Sospensjoni tal-proċedura – Kundizzjonijiet
(Regolament Delegat tal-Kummissjoni (UE) 2018/625, premessa 17, Artikolu 71(1))
(ara l-punti 45-54, 81)
Trade mark tal-Unjoni Ewropea – Proċedura għat-tressiq ta’ kawża – Appelli quddiem il-Bordijiet tal-Appell – Sospensjoni tal-proċedura – Obbligu ta’ eżami minn qabel tal-kwistjoni tas-sospensjoni qabel kull eżami tar-rikors
(Regolament Delegat tal-Kummissjoni (UE) 2018/625, Artikolu 71(1))
(ara l-punti 55, 56, 75, 76)
Trade mark tal-Unjoni Ewropea – Proċedura għat-tressiq ta’ kawża – Appelli quddiem il-Bordijiet tal-Appell – Sospensjoni tal-proċedura – Obbligu ta’ motivazzjoni – Portata
(Regolament Delegat tal-Kummissjoni (UE) 2018/625, Artikolu 71(1))
(ara l-punti 57, 73, 74)
Sunt
Permezz tas-sentenza tagħha tat-28 ta’ Mejju 2020, Cinkciarz.pl vs EUIPO – MasterCard International (We IntelliGence the World) (T-84/19 u T-88/19 sa T-98/19), il-Qorti Ġenerali annullat id-deċiżjonijiet tal-Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) peress li dan tal-aħħar ma ssospendiex il-proċedimenti ta’ reviżjoni inkwistjoni minkejja li kien ikkonstata li din is-sospensjoni kienet iġġustifikata minħabba l-eżistenza ta’ proċedimenti paralleli pendenti.
F’dan il-każ, Cinkciarz.pl sp. z o.o., ir-rikorrenti, ippreżentat tnax-il applikazzjoni għar-reġistrazzjoni tat-trade marks figurattivi tal-Unjoni Ewropea. MasterCard International, l-intervenjenti, ippreżentat oppożizzjoni għar-reġistrazzjoni ta’ dawn it-trade marks. L-oppożizzjonijet kienu bbażati fuq seba’ trade marks preċedenti tal-Unjoni Ewropea, fosthom żewġ trade marks figurattivi bl-iswed u l-abjad, li jirrappreżentaw ċrieki mdaħħlin f’xulxin u diski suwed u bojod, li fir-rigward tagħhom ir-rikorrenti ressqet talbiet għal annullament. Barra minn hekk, kien hemm pendenti wkoll quddiem l-EUIPO proċedimenti (
1
) marbuta mar-reġistrazzjoni bħala trade mark tas-sinjal purament figurattiv €$, li huwa preżenti b’mod identiku bħala element f’erba’ mit-tnax-il trade mark inkwistjoni.
Permezz ta’ tnax-il deċiżjoni, id-Diviżjoni tal-Oppożizzjoni, wara li qieset li s-sinjali kunfliġġenti ma kinux simili, ċaħdet l-oppożizzjoni. Il-Bord tal-Appell qies li s-sinjali inkwistjoni kienu jirrappreżentaw livell ta’ xebh dgħajjef ħafna mill-perspettiva viżiva. Għaldaqstant, huwa annulla d-deċiżjonijiet tad-Diviżjoni tal-Oppożizzjoni u bagħat il-kawżi lura quddiem din tal-aħħar filwaqt li rrakkomandalha li tissospendi l-proċedimenti ta’ oppożizzjoni sakemm jingħataw deċiżjonijiet finali fuq il-validità tat-trade marks preċedenti bl-iswed u l-abjad kif ukoll dwar ir-reġistrazzjoni tat-trade mark purament figurattiva €$.
Ir-rikorrenti lmentat li l-Bord tal-Appell ma ssospendiex id-diversi proċeduri ta’ oppożizzjoni minkejja li kien ikkonstata li din is-sospensjoni kienet iġġustifikata.
Qabel xejn, il-Qorti Ġenerali fakkret li l-Bord tal-Appell jista’ jissospendi proċedimenti ta’ oppożizzjoni, meta ċ-ċirkustanzi tal-każ ikunu tali li jiġġustifikaw tali sospensjoni, kemm fuq inizjattiva tiegħu stess, jew inkella fuq talba mmotivata ta’ waħda mill-partijiet (
2
). Barra minn hekk, is-setgħa diskrezzjonali li huwa għandu f’dan ir-rigward tillimita l-istħarriġ tal-Qorti tal-Unjoni inkonnessjoni mal-mertu għal verifika tal-assenza ta’ żball manifest ta’ evalwazzjoni jew użu ħażin ta’ poter. Issa, l-eżistenza ta’ proċedimenti paralleli li l-eżitu tagħhom jista’ jinċidi fuq il-proċedimenti ta’ oppożizzjoni ma timplikax li l-proċedimenti ta’ oppożizzjoni neċessarjament jiġu sospiżi u lanqas li l-assenza ta’ sospensjoni hija waħida suffiċjenti sabiex tiġi kklassifikata l-eżistenza ta’ żball manifest ta’ evalwazzjoni. Fil-fatt, id-deċiżjoni marbuta mas-sospensjoni għandha tkun ir-riżultat ta’ bbilanċjar tal-interessi inkwistjoni, li fil-kuntest tiegħu, il-Bord tal-Appell għandu jwettaq evalwazzjoni prima facie tal-probabbiltajiet li l-proċedimenti paralleli potenzjalment rilevanti jwasslu għal deċiżjoni li tinċidi fuq il-proċedimenti ta’ reviżjoni.
Sussegwentement, il-Qorti Ġenerali rrilevat li l-Bord tal-Appell eżamina r-rikorsi inkwistjoni mingħajr ma pprovda motivazzjoni għad-deċiżjoni finali tiegħu li ma jissospendix il-proċedimenti, minkejja li qies li s-sospensjoni tagħhom kienet iġġustifikata. Issa, tali kunsiderazzjonijiet kienu jikkorrispondu mal-evalwazzjoni li kienet tikkundizzjona s-sospensjoni tal-proċedimenti. Barra minn hekk, dawn il-kunsiderazzjonijiet kienu jimplikaw li kienu jeżistu probabbiltajiet kbar li l-proċedimenti paralleli jwasslu għal deċiżjonijiet li jistgħu jinċidu fuq il-proċedimenti ta’ reviżjoni, fatt li jxaqleb l-ibbilanċjar tal-interessi preżenti favur ir-rikorrenti. Barra minn hekk, peress li asserzjonijiet ġenerali u kategoriċi bl-ebda mod ma jippermettu li jitqies li l-Bord tal-Appell eżerċita b’mod effettiv setgħa diskrezzjonali wiesgħa li huwa għandu, dan a fortiori għandu jkun il-każ ukoll meta ma tiġi pprovduta l-ebda motivazzjoni fir-rigward tal-evalwazzjoni kruċjali fil-materja li tirriżulta mill-ibbilanċjar tal-interessi preżenti, iktar u iktar jekk id-deċiżjoni tal-Bord tal-Appell tkun tinkludi kunsiderazzjonijiet ambivalenti fuq din l-evalwazzjoni nnifisha.
Fl-aħħar, il-Qorti Ġenerali enfasizzat li l-eżami tas-sospensjoni tal-proċedura quddiem il-Bord tal-Appell għandha ssir qabel l-eżami tal-eżistenza ta’ probabbiltà ta’ konfużjoni. Konsewentement, jekk il-Bord tal-Appell iqis li s-sospensjoni tal-proċedimenti hija ġġustifikata, dan ma għandu l-ebda possibbiltà oħra ħlief li jordna dik is-sospensjoni u għaldaqstant ma jistax jeżamina r-rikors. Għaldaqstant, il-Qorti Ġenerali kkonkludiet li, ġaladarba l-imsemmi bord kien ikkunsidra li s-sospensjoni tal-proċedimenti kienet iġġustifikata, huwa ma setax jiddeċiedi r-rikors u minħabba f’dan ma seta’ jagħmel l-ebda rakkomandazzjoni lid-Diviżjoni tal-Oppożizzjoni, peress li kull rinviju tal-kawżi lil din tal-aħħar kien jimplika eżami tar-rikors u għaldaqstant kien jirriżulta minn żball ta’ liġi.
(
1
)	Dawk il-proċedimenti taw lok għas-sentenza tat‑8 ta’ Marzu 2018, Cinkciarz.pl/EUIPO (€$) (T-665/16, mhux ippubblikata, EU:T:2018:125), li biha l-Qorti Ġenerali annullat, minħabba nuqqas ta’ motivazzjoni, id-deċiżjoni tal-Bord tal-Appell li tirrifjuta r-reġistrazzjoni tat-trade mark figurattiva €$. Wara dik is-sentenza, il-kawża kienet mill-ġdid pendenti quddiem Bord tal-Appell.
(
2
)	Skont l-Artikolu 71(1) tar-Regolament Delegat tal-Kummissjoni (UE) 2018/625, tal‑5 ta’ Marzu 2018, li jissupplimenta r-Regolament (UE) 2017/1001, u li jħassar ir-Regolament Delegat (UE) 2017/1430 (ĠU 2018, L 104, p. 1).